Med 130 millioner kroner ekstra sat af i finansloven for 2017 kan man se frem til endnu billigere billetter til Læsø-færgen.

Det er ikke længe siden, brugerne af Læsø-færgen kunne ånde lettet op over, at momsen på færgebilletterne ikke blev til noget. Og nu kan de så ånde lettet op igen. For fredag eftermiddag stod det klart, at der i finanslovsforliget for 2017 er indlagt 130 millioner kroner til at "udvide 'landevejsprincippet'", som partierne bag forliget kaldte det. Det betyder i al sin enkelhed billigere færgebilletter til blandt andet Læsø-færgen. Det fremgår af aftaleteksten for finanslovsforliget, som TV2 Nord er kommet i besiddelse af. Pengene bliver fordelt over fire år, så der i 2017 kommer 20 millioner kroner, i 2018 kommer der 30 millioner kroner, mens der er i 2019 og 2020 vil blive sat 40 millioner kroner af til billigere ø-færger. Det vil gradvist nedsætte billetpriserne.